Noscere posteritati notificamus litteris istis quod domnus Obertus, ecclesie Sancte Margarite dictus abbas, [ab] uxore Doonis Blandi de Virgeiaco et a filiis suis, Nicholao et Ricardo, per manum Humberti, Eduensis ecclesie venerabilis episcopi, et domni Herveii, Guidonis et Philippi, dominorum Virgeiaci, emit omnes decimas quas habebant in parrochia de Bullens, datis viginti libris Divionensis monete, et palefredo centum solidos valente. Juraverunt itaque illi predicti fratres hanc venditionem seu emptionem se firmiter tenere, et nunquam violare, et si quis de his decimis fratribus calumpniam fecerit, vel litem moverit, se calumpniam, vel litem si possunt extinguere, si non possunt pro fratribus in causis stare, respondere, et secundum jus agere. Et ut ita teneatur fideijussores facto sacramento dederunt Philippum, Artaldum Crassum, Aimonem de Marriniaco; Guidonem, consanguineum... Odonem Crassum; Hugonem de Gillens; Guidonem de Sorro; unumquemque pro decem libris, ipsumque Ricardum supradictum pro triginta. Hoc factum est apud Virgeiacum, tempore Eugenii pape, regnante Ludovico rege; Odone duce Burgundie, anno ab incarnatione Domini millesimo centesimo quadragesimo..., indictione..., epacta..., multis audientibus et videntibus, scilicet: Arnulpho, decano de Virgeiaco; Gauterio, canonico; Maurino, fratre ejus; Vino, presbitero; Bartholomeo, presbitero de Mannees, cognomento Abbate; Matheo, medico de Viziliaco; Guido de Virtu; Petro, preposito de Veteri castro; Johanne de Castro censor; Hugone, filio Bernardi de Draceiaco; Bertrando, preposito Eduensi; Seguino, filio majoris Sedelocensis. Ego Humbertus, Eduensis episcopus, confirmo istud, et impressione nostri sigilli corroboro; et, si quis huic venditioni seu emptioni obviaverit, anathemati subponatur.